ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2156/98

υποβολή: Heidi Hautala (V) προς την Επιτροπή

(13 Ιουλίου 1998)

Θέμα: Καταβολή πιστώσεων για κοινοτικά έργα

Πολλές μικρές μη κυβερνητικές οργανώσεις αντιμετωπίζουν προβλήματα εν σχέσει με την εκπλήρωση των τρεχουσών ταμειακών τους υποχρεώσεων λόγω του υφισταμένου βραδυκίνητου μηχανισμού για την καταβολή πιστώσεων οι οποίες έχουν εγκριθεί για κοινοτικά έργα. Παρόλο που το μερίδιο που υποχρεούται να καταβάλει μια ΜΚΟ για την πραγματοποίηση ενός έργου ανέρχεται π.χ. σε 40 %, στην πραγματικότητα η εν λόγω οργάνωση είναι υποχρεωμένη να δεσμεύσει κατά πολύ μεγαλύτερα ποσά από τους πόρους της κατά τη διάρκεια του έργου δεδομένου ότι η ΕΕ καταβάλλει το δικό της μερίδιο σε τρεις δόσεις. Η πρώτη δόση (30 %) καταβάλλεται εντός 60 ημερών από την έναρξη του έργου, η δεύτερη δόση (40 %) εντός 60 ημερών από την έγκριση της προσωρινής έκθεσης και η τρίτη δόση (30 %) εντός 60 ημερών από την έγκριση της τελικής έκθεσης. Ακόμη και μετά την παράδοση των εν λόγω εκθέσεων ενδέχεται να παρέλθουν μήνες προτού ολοκληρωθεί η εξέταση της τελικής έκθεσης η έγκριση της οποίας αποτελεί προϋπόθεση για την καταβολή της τελευταίας δόσης.

Είναι πραγματικά απαραίτητο να υποβάλλεται αίτηση κάθε έτος για την εξασφάλιση χρηματοδότησης για το επόμενο έτος παρόλο που αρκετά από τα έργα έχουν προγραμματισθεί και εγκριθεί να διαρκέσουν μεγαλύτερα χρονικά διαστήματα;

Είναι δυνατή η επίσπευση της χορήγησης των πιστώσεων που αναλογούν στην ΕΕ με την καταβολή π.χ. του 50 % του συνολικού ποσού κατά την έναρξη του έργου, του 40 % μετά την έγκριση της προσωρινής έκθεσης (όταν ουσιαστικά θα έχουν παρέλθει οι δέκα από τους δώδεκα μήνες ενός έργου διαρκείας ενός έτους) και του υπολοίπου 10 % μετά την έγκριση της τελικής έκθεσης;

Απάντηση του κ. Liikanen εξ ονόματος της Επιτροπής

(10 Σεπτεμβρίου 1998)

Οι κοινοτικές επιδοτήσεις κατά πρώτο λόγο διέπονται από ειδικές νομικές βάσεις, από το δημοσιονομικό κανονισμό(1) και, τελικά, από τις οδηγίες και τις γενικές κατευθύνσεις που έχουν θεσπισθεί από την Επιτροπή.

Οι εν λόγω οδηγίες παρέχουν, μεταξύ άλλων, τη δυνατότητα προκαταβολής ενός σημαντικού ποσού, με την προϋπόθεση να υπάρχει για την προκαταβολή αυτή (που μπορεί να ανέρχεται στο 100 % της επιδότησης) εγγύηση από χρηματοπιστωτικό οργανισμό.

Για τη ρύθμιση των αναφυόμενων προβλημάτων, οι δικαιούχοι οργανισμοί μπορούν να συνεννοούνται με την διατάκτρια υπηρεσία της σχετικής επιδότησης σε ό,τι αφορά τους κανόνες που εφαρμόζονται στις συγκεκριμένες περιπτώσεις.

(1) ΕΕ L 356 της 31.12.1977.
ΓΡΑΠΤΗ ΕΡΩΤΗΣΗ E-2741/98

υποβολή: Glyn Ford (PSE) προς την Επιτροπή

(3 Σεπτεμβρίου 1998)

Θέμα: Συμφωνίες εσωτερικών επενδύσεων με τις αυτοκινητοβιομηχανίες

Θεωρεί η Επιτροπή νόμιμη τη σύναψη συμφωνιών εσωτερικών επενδύσεων μεταξύ κρατών μελών και αυτοκινητοβιομηχανιών, πράγμα που οδηγεί σε τεχνιτή διόγκωση των τιμών των αυτοκινήτων στα έν λόγω κράτη μέλη, σε σύγκριση μέ τις τιμές των αυτοκινήτων στην υπόλοιπη Ευρώπη;

Απάντηση του κ. Van Miert εξ ονόματος της Επιτροπής

(28 Οκτωβρίου 1998)

Η Επιτροπή δεν είναι σε θέση να σχολιάσει την ερώτηση που υπέβαλε το Αξιότιμο Μέλος του Κοινοβουλίου, διότι δεν διαθέτει πληροφορίες για τις εν λόγω συμφωνίες επενδύσεων. Όσον αφορά την ανάλυση των διαφορών στις τιμές αυτοκινήτων σε όλη την Κοινότητα, η Επιτροπή αποστέλλει τη διετή δημοσίευσή της όσον αφορά τις τιμές των αυτοκινήτων απευθείας στο Αξιότιμο Μέλος του Κοινοβουλίου και στη Γραμματεία του Κοινοβουλίου.

Στο πλαίσιο αυτό, η Επιτροπή παραπέμπει το Αξιότιμο Μέλος του Κοινοβουλίου στην απάντησή της στη γραπτή ερώτηση Ε-2577/98 της κ. Anita Pollack(1).

(1) ΕΕ C 31 της 5.2.1999, σελ. 150.
ΓΡΑΠΤΗ ΕΡΩΤΗΣΗ E-3056/98

υποβολή: John Cushnahan (PPE) προς την Επιτροπή

(8 Οκτωβρίου 1998)

Θέμα: Νέα ποδοσφαιρική "Σούπερ Λίγκα"

Είναι η Επιτροπή ενήμερη σχετικά με τη μελετώμενη δημιουργία, κατόπιν αποσχίσεως, μιας νέας ποδοσφαιρικής "Σούπερ Λίγκα", με τη συμμετοχή των κυριωτέρων ποδοσφαιρικών ομάδων της Ευρώπης; Προτίθεται η Επιτροπή να παρακολουθήσει επισταμένως το θέμα, ιδίως για να διασφαλιστεί ότι η μετάδοση των ποδοσφαιρικών συναντήσεων, μετά μια τέτοια εξέλιξη, δεν θα περιέλθει αποκλειστικά υπό τον έλεγχο των τηλεοπτικών επιχειρήσεων που προσφέρουν τις υπηρεσίες τους επί πληρωμή;

Απάντηση του κ. Van Miert εξ ονόματος της Επιτροπής

(29 Οκτωβρίου 1998)

Η Επιτροπή γνωρίζει την προτεινόμενη δημιουργία νέας ευρωπαϊκής ποδοσφαιρικής "σούπερ λίγκα" με τη συμμετοχή μεγάλου αριθμού ευρωπαϊκών ποδοσφαιρικών ομάδων.

Μέχρι στιγμής δεν έχει υποβληθεί στην Επιτροπή αίτηση για έγκριση, απαλλαγή ή κάποια καταγγελία όσον αφορά το ανωτέρω σχέδιο. Εάν υποβληθεί μία των ανωτέρω ή εάν θεωρηθεί κατάλληλη η αυτεπάγγελτη ενέργεια της Επιτροπής, η Επιτροπή κατά τη διάρκεια της αξιολόγησης της υπόθεσης, θα εξετάσει ποιά οφέλη θα προκύψουν για τον καταναλωτή από τη νέα "σούπερ λίγκα". Η αξιολόγηση αυτή θα περιλαμβάνει την εξέταση της πολιτικής της "λίγκας" όσον αφορά τη μετάδοση των αγώνων με ελεύθερη συνήθη τηλεοπτική μετάδοση, μέσω της συνδρομητικής τηλεόρασης ή μέσω τηλεόρασης με σύστημα χρέωσης ανά θέαμα.
ΓΡΑΠΤΗ ΕΡΩΤΗΣΗ E-2959/98

υποβολή: Alexandros Alavanos (GUE/NGL) προς την Επιτροπή

(8 Οκτωβρίου 1998)

Θέμα: Ασφαλιστικά δικαιώματα των καπνεργατών στην Ελλάδα

Η επιβολή ποσοστώσεων στρεμματικής καλλιέργειας καπνού στην Ελλάδα από την Ευρωπαϊκή Ένωση έχει μειώσει την καπνοπαραγωγή αλλά και την ήδη μειωμένη απασχόληση εργατών στα καπνά λόγω τεχνολογίας. Αυτό έχει σαν αποτέλεσμα να κινδυνεύει η προσδοκία συνταξιοδότησης που προέρχεται αφ' ενός από τη μείωση των ημερών ασφάλισης των καπνεργατών και αφ' ετέρου από την αύξηση των υπέρμετρων χρόνων ασφάλισης (40 χρόνια σήμερα), που συνεπάγεται ότι μπορεί να μην συνταξιοδοτηθούν.

Επειδή είχαν προβλεφθεί ειδικά μέτρα για τα ασφαλιστικά δικαιώματα των εργαζομένων, ερωτάται η Επιτροπή και λαμβάνοντας υπ' όψη τα άρθρα 10 και 25 των θεμελιωδών κοινωνικών δικαιωμάτων των εργαζομένων, εάν προτίθεται να λάβει ειδικά μέτρα για την προστασία των ασφαλιστικών δικαιωμάτων των καπνεργατών;

Απάντηση του κ. Flynn εξ ονόματος της Επιτροπής

(13 Νοεμβρίου 1998)

Στον τομέα της κοινωνικής προστασίας, τα κράτη μέλη είναι ελεύθερα να καθορίζουν την πολιτική τους όσον αφορά την οργάνωση και τη λειτουργία των συστημάτων κοινωνικής ασφάλισης, υπό την προϋπόθεση να τηρούν αυτά το κοινοτικό δίκαιο στο θέμα της ισότητας μεταχείρισης μεταξύ ανδρών και γυναικών.

Κατά συνέπεια, τα κράτη μέλη μπορούν να εκδίδουν κανόνες που να καθορίζουν πόσα έτη ασφάλισης απαιτούνται για τη δημιουργία δικαιώματος σύνταξης γήρατος ή σύνταξης ολοκλήρωσης σταδιοδρομίας.
ΓΡΑΠΤΗ ΕΡΩΤΗΣΗ E-3169/98

υποβολή: Antonio Tajani (PPE) προς την Επιτροπή

(27 Οκτωβρίου 1998)

Θέμα: Λιβυκή στρατιωτική επίθεση κατά ιταλικού αλιευτικού σκάφους

Την Πέμπτη 24 Σεπτεμβρίου, στα διεθνή ύδατα του κόλπου της Σύρτης, ένα ταχύπλοο του Λιβυκού Πολεμικού Ναυτικού επιτέθηκε πυροβολώντας και κατόπιν εμβολίζοντας το ιταλικό αλιευτικό σκάφος Ορχιδέα με αποτέλεσμα τον θάνατο του πλοιοκτήτη Rosario Magiotta.

Με ποιόν τρόπο σκοπεύει να παρέμβει η Επιτροπή προκειμένου να προστατευθούν οι ιταλοί και κοινοτικοί αλιείς της Μεσογείου όπου πληθαίνουν οι εναντίον τους επιθέσεις καθώς και οι παραβιάσεις του διεθνούς δικαίου εκ μέρους των παράκτιων κρατών της Βορείου Αφρικής;

Απάντηση του κυρίουMarín εξ ονόματος της Επιτροπής

(10 Νοεμβρίου 1998)

Η Επιτροπή έλαβε υπό σημείωση την στρατιωτική επίθεση εκ μέρους της Λιβύης σε αλιευτικό πλοίο της Ιταλίας που συνέβη στον κόλπο της Sirte, την Πέμπτη 24 Σεπτεμβρίου 1998, και προκάλεσε τον θάνατο ενός μέλους του πληρώματος του ιταλικού πλοίου.

Η Επιτροπή είναι έτοιμη, εντός των ορίων των αρμοδιοτήτων της, να υποστηρίξει τα διαβήματα που ενδεχομένως θα αναλάβουν τα ενδιαφερόμενα κράτη μέλη μέσω των κατάλληλων ευρωπαϊκών οργάνων.
ΓΡΑΠΤΗ ΕΡΩΤΗΣΗ E-2695/98

υποβολή: Marie-Noëlle Lienemann (PSE) προς την Επιτροπή

(1 Σεπτεμβρίου 1998)

Θέμα: Ξέπλυμα βρώμικου χρήματος και κυκλοφορία του Ευρώ

Ενόψει της αλλαγής των νομισμάτων 11 κρατών μελών της ΟΝΕ σε ευρώ (που θα γίνει από 1ης Ιανουαρίου 2002, αλλά που προετοιμάζεται ήδη από σήμερα), με ποιό τρόπο σκοπεύει η Επιτροπή να καταπολεμήσει το ξέπλυμα του βρώμικου χρήματος, δεδομένου ότι πολύ μεγάλο μέρος των κεφαλαίων αυτών σε εθνικό νόμισμα θα πρέπει να μετατραπούν;

Απάντηση του κ. de Silguy εξ ονόματος της Επιτροπής

(6 Οκτωβρίου 1998)

Σε όλα τα κράτη μέλη υπάρχουν μηχανισμοί που παρεμποδίζουν τη νομιμοποίηση των εσόδων από παράνομες δραστηριότητες μέσω του χρηματοπιστωτικού συστήματος. Οι μηχανισμοί αυτοί βασίζονται ειδικότερα στην οδηγία 91/308/ΕΟΚ του Συμβουλίου της 10ης Νοεμβρίου 1991 για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες(1). Η οδηγία, επί του παρόντος, απαγορεύει μόνο τη νομιμοποίηση εσόδων από το εμπόριο ναρκωτικών. Ως εκ τούτου, όλα τα κράτη μέλη προχώρησαν στην ποινικοποίηση της νομιμοποίησης εσόδων από ένα ευρύτερο φάσμα εγκληματικών δραστηριοτήτων. Η Επιτροπή εξετάζει πλέον το ενδεχόμενο ενημέρωσης καθώς και διεύρυνσης του πεδίου της οδηγίας.

Οι απορρέουσες από την οδηγία υποχρεώσεις θα συνεχίσουν να ισχύουν πλήρως κατά τη μετάβαση στο ευρώ και θα αφορούν τις πράξεις μετατροπής των εθνικών νομισμάτων σε ευρώ. Η Επιτροπή αναμένει ότι οι τράπεζες θα συνεχίσουν να επιδεικνύουν τη συνήθη επαγρύπνηση κατά την περίοδο που θα προηγηθεί της εισαγωγής του ευρώ καθώς και κατά την περίοδο της μετατροπής, ώστε να εντοπισθεί κάθε ύποπτη συναλλαγή. Η Επιτροπή εξακολουθεί να εξετάζει και τις συνέπειες της εισαγωγής του ευρώ στην καταπολέμηση της νομιμοποίησης εσόδων από παράνομες δραστηριότητες, ενώ συμφωνήθηκε ότι το ζήτημα θα απασχολήσει την επιτροπή επαφών που συστήθηκε κατέφαρμογή της εν λόγω οδηγίας.

(1) ΕΕ L 166 της 28.6.1991.
ΓΡΑΠΤΗ ΕΡΩΤΗΣΗ E-2771/98

υποβολή: Johanna Maij-Weggen (PPE) προς την Επιτροπή

(14 Σεπτεμβρίου 1998)

Θέμα: Οι 3.000 περίπου ευρωπαίοι που κρατούνται σε φυλακές της αλλοδαπής

Η ευρωπαϊκή οργάνωση "Fair Trials Abroad" επισημαίνει το γεγονός ότι 3.000 περίπου ευρωπαίοι πολίτες κρατούνται σε φυλακές της αλλοδαπής.

Σύμφωνα με την ως άνω οργάνωση, οι περισσότεροι από τους εν λόγω ευρωπαίους κρατούμενους βρίσκονται στο Μαρόκο (472), στις Ηνωμένες Πολιτείες (470), στην Αυστραλία (176), στην Ταϊλάνδη (170), στη Βραζίλία (146), στη Βενεζουέλα (133), στην Ελβετία (102), στον Ισημερινό (74), στην Κολομβία (64) και στις Ινδίες (63). Περίπου 125 άτομα κρατούνται στη Ρωσία και στις χώρες της Ανατολικής και Κεντρικής Ευρώπης. Εξάλλου, 1.500 άτομα περίπου κρατούνται στις φυλακές διαφόρων αναπτυσσομένων χωρών.

1. Υπάρχει, σε ευρωπαϊκό επίπεδο, κάποια μορφή συνεργασίας ούτως ώστε να εξασφαλίζεται στα άτομα αυτά η δυνατότητα έντιμης δίκης και ορθής μεταχείρισης στη φυλακή; Υπάρχει, επίσης, μεταξύ των κρατών μελών της Ευρωπαϊκής Ένωσης κάποια μορφή διαβούλευσης σχετικά με την τύχη των προσώπων που κρατούνται στην ίδια χώρα;

2. Στο πλαίσιο αυτό, διαδραματίζει η Επιτροπή κάποιο συντονιστικό ρόλο, σε επίπεδο πρεσβευτών της ΕΕ στις χώρες κράτησης;

Απάντηση του κ. van den Broek εξ ονόματος της Επιτροπής

(22 Οκτωβρίου 1998)

Η Ένωση ανησυχεί για την κατάσταση των φυλακών παγκοσμίως και, ιδίως, για τις συνθήκες κράτησης των υπηκόων των κρατών μελών της. Όταν κρίνει, στο πλαίσιο της κοινής εξωτερικής πολιτικής και της πολιτικής ασφαλείας (ΚΕΠΠΑ) ότι η κατάσταση το δικαιολογεί, μπορεί να κάνει διαβήματα στις αρχές των εν λόγω χωρών.

Εξάλλου, δυνάμει του άρθρου 8 Γ της Συνθήκης για την Ευρωπαϊκή Ένωση και της απόφασης του Συμβουλίου της 19ης Δεκεμβρίου 1995, κάθε πολίτης της Ένωσης απολαύει, στο έδαφος τρίτης χώρας, της προστασίας των διπλωματικών και προξενικών αρχών όλων των κρατών μελών που αντιπροσωπεύονται σάυτήν την τρίτη χώρα.

Η ομάδα "προξενικές υποθέσεις" του Συμβουλίου παρακολουθεί προσεκτικά το ζήτημα των πολιτών της Ένωσης που κρατούνται στις φυλακές τρίτων χωρών.
ΓΡΑΠΤΗ ΕΡΩΤΗΣΗ E-2829/98

υποβολή: Nikitas Kaklamanis (UPE) προς την Επιτροπή

(28 Σεπτεμβρίου 1998)

Θέμα: "MILLENIUM BUG" και επιπτώσεις στην ΕΕ

Είναι γνωστό ότι την 1/1/2000 ολόκληρος ο κόσμος (και ασφαλώς η ΕΕ) θα βρεθεί μπροστά σε μια χαοτική κατάσταση. Μεγάλο τμήμα των αρχείων του δημοσίου τομέα των κρατών μελών της ΕΕ, του χρηματοπιστωτικού συστήματος, των επιχειρήσεων και της διοίκησης της ΕΕ θα χαθούν, λόγω του γνωστού προβλήματος "MILLENIUM BUG" που σχετίζεται με τη μη προσαρμογή των χρησιμοποιούμενων συστημάτων πληροφορικής στην αλλαγή του αιώνα.

Θα επιθυμούσα να πληροφορηθώ από την Ευρωπαϊκή Επιτροπή:

1. Ποιες ενέργειες έχουν γίνει από τις υπηρεσίες της ΕΕ για να αποσοβηθεί ο κίνδυνος παράλυσης της ευρωπαϊκής διοίκησης λόγω του παραπάνω προβλήματος;

2. Έχουν εκτιμηθεί από τις υπηρεσίες της Επιτροπής οι συνέπειες για τον χρηματοπιστωτικό τομέα της Ένωσης, καθώς και για τις επιχειρήσεις της; Ποιο είναι το εκτιμώμενο κόστος;

3. Σε ποιο στάδιο βρίσκεται η προετοιμασία των κρατών μελών και της διοίκησής τους για να υποδεχθούν τον 21ο αιώνα σε σχέση με το παραπάνω πρόβλημα;

4. Έχει αναλάβει η ΕΕ συντονιστικό ρόλο για να προληφθούν οι δυσάρεστες συνέπειες από την απορρύθμιση των διοικήσεων των κρατών μελών;

5. Ποια είναι τα ακριβή ποσά που έχουν εγγραφεί ή πρόκειται να εγγραφούν στον προϋπολογισμό της ΕΕ και των κρατών μελών για την αντιμετώπιση του προβλήματος;

6. Πρόκειται να αναληφθεί πρωτοβουλία για ενημέρωση των επιχειρήσεων για το τεράστιο πρόβλημα, καθώς και να δοθούν κίνητρα ώστε να μπορέσουν να προλάβουν ή να εξαλείψουν το πρόβλημα που αφορά τα αρχεία τους;

Απάντηση του κ. Bangemann εξ ονόματος της Επιτροπής

(12 Νοεμβρίου 1998)

Η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην ανακοίνωσή της προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με το πρόβλημα του έτους 2000 για τους υπολογιστές(1).

Η Επιτροπή παρακαλεί, επίσης, το Αξιότιμο Μέλος να ανατρέξει στις απαντήσεις της στις γραπτές ερωτήσεις 421/98(2), 422/98 και 425/98(3) και 424/98(4) του κ. Watson.

H Επιτροπή ετοιμάζει τη στιγμή αυτή μια έκθεση για το Ευρωπαϊκό Συμβούλιο του Δεκεμβρίου στη Βιέννη σχετικά με το επίπεδο ετοιμότητας των κρατών μελών, η οποία θα διασαφηνίσει την κατάσταση.

Εν κατακλείδι το Αξιότιμο Μέλος έχει τη δυνατότητα να ανατρέξει στη διεύθυνση Web της Επιτροπής που καλύπτει αυτό το θέμα (http://www.ispo.cec.be/y2keuro).

(1) COM(98)102 τελικό.

(2) ΕΕ C 310 της 9.10.1998, σελ. 61.

(3) ΕΕ C 304 της 2.10.1998, σελ. 98.

(4) ΕΕ C 310 της 9.10.1998, σελ. 62.
ΓΡΑΠΤΗ ΕΡΩΤΗΣΗ E-2944/98

υποβολή: Gianfranco Dell'Alba (ARE) προς την Επιτροπή

(8 Οκτωβρίου 1998)

Θέμα: B7-6601 - Συμφωνίες συνεργασίας με τις τρίτες χώρες

Μετά από πρωτοβουλία του Ευρωπαϊκού Κοινοβουλίου, έχουν εγγραφεί στη θέση B7-6601 του προϋπολογισμού της Ευρωπαϊκής Ένωσης, συμφωνίες συνεργασίας με τις τρίτες χώρες, 1,6 εκατ. Ecu που προορίζονται κυρίως για τη συγχρηματοδότηση εξωτερικών δράσεων με τη Δημοκρατία της Κίνας με σκοπό την ένταξη της Ταϊβάν στην παγκόσμια Οργάνωση εμπορίου.

Μέχρι τις 31 Ιουλίου 1998, δηλαδή 7 μήνες μετά την έγκριση του προϋπολογισμού από την αρμόδια για τον προϋπολογισμό αρχή, είχε αναληφθεί μόνο το 19 % των πιστώσεων αναλήψεως υποχρεώσεων.

Εφόσον στο προσχέδιό της προϋπολογισμού η Επιτροπή έχει εγγράψει το κονδύλι αυτό με τις ίδιες παρατηρήσεις και εφόσον το Συμβούλιο το διατήρησε σε πρώτη ανάγνωση, τί αναμένει η Επιτροπή για να ενεργοποιήσει το κονδύλι αυτό;

Απάντηση του Sir Leon Brittan εξ ονόματος της Επιτροπής

(4 Νοεμβρίου 1998)

Όπως γνωρίζει το Αξιότιμο Μέλος του Κοινοβουλίου, δεν υπάρχει, αυτή τη στιγμή, νομική βάση για ενέργειες που αφορούν την Ταϊβάν σύμφωνα με το κονδύλιο B7-6601 του προϋπολογισμού που είναι αφιερωμένο στις συμφωνίες συνεργασίας μεταξύ της Κοινότητας και τρίτων χωρών. Η Επιτροπή δραστηριοποιείται για να εξεύρει τον τρόπο να εφαρμόσει στην πράξη το μέρος αυτό του κονδυλίου του προϋπολογισμού, αλλά στο στάδιο αυτό η σπουδαιότερη προτεραιότητά της πρέπει να είναι η καθιέρωση της νομικής βάσης, χωρίς την οποία οι ενέργειες που θα γίνουν με βάση το κονδύλιο αυτό διατρέχουν τον κίνδυνο να εκτονωθούν σε μεταγενέστερο στάδιο.

Εντούτοις, η Επιτροπή υπογραμμίζει ότι εξακολουθεί να είναι δεσμευμένη με ισχυρούς και υγιείς οικονομικούς και εμπορικούς δεσμούς με την Ταϊβάν.
ΓΡΑΠΤΗ ΕΡΩΤΗΣΗ E-2367/98

υποβολή: Graham Watson (ELDR) προς την Επιτροπή

(27 Ιουλίου 1998)

Θέμα: Αλλοδαποί κρατούμενοι στις γαλλικές φυλακές βάσει του άρθρου 752

Στη Γαλλία υπάρχει η πολιτική όσοι είναι ένοχοι διακινήσεως ναρκωτικών να πρέπει να καταβάλουν την αξία που έχει στον δρόμο η ποσότητα ναρκωτικών που είχαν στην κατοχή τους ή, εάν το πρόστιμο υπερβαίνει τις 550.000 γαλλικά φράγκα, να πρέπει να εκτίσουν επιπροσθέτως ποινή έως και δύο έτη. Κατά τη διάρκεια αυτή για τους αλλοδαπούς δεν υπάρχει η δυνατότητα ούτε να μεταφερθούν στη χώρα καταγωγής τους ούτε να τύχουν προσωρινής ελευθερίας.

Θα ήθελε η Επιτροπή να υποστηρίξει προτάσεις για να επιτραπεί στους κρατουμένους από την ΕΕ να εκτίουν αυτή την τελευταία διετία της ποινής τους στο κράτος μέλος από το οποίο κατάγονται;

Απάντηση της κας Gradin εξ ονόματος της Επιτροπής

(16 Σεπτεμβρίου 1998)

Οι ρυθμίσεις για τη μεταφορά κρατουμένων μεταξύ των κρατών μελών διέπονται κυρίως από την σύμβαση του Συμβουλίου της Ευρώπης για τη μεταφορά κρατουμένων της 21ης Μαρτίου 1983.

Η μεταφορά ενός ατόμου βάσει της σύμβασης αυτής υπόκειται σε σειρά προϋποθέσεων μία από τις οποίες είναι η συγκατάθεση του εν λόγω ατόμου και η συμφωνία του κράτους κράτησης και του κράτους στο οποίο πρόκειται να μεταφερθεί το άτομο αυτό. Σύμφωνα με τη σύμβαση, το εν λόγω άτομο πρέπει να ενημερωθεί για τη σύμβαση από το κράτος κράτησης και πρέπει να κοινοποιήσει σε ένα από τα δύο κράτη το ενδιαφέρον του να μεταφερθεί. Οποιοδήποτε από τα δύο κράτη μπορεί να ζητήσει τη διεξαγωγή της μεταφοράς.

Στο πλαίσιο της δικαστικής συνεργασίας της Ένωσης το θέμα αυτό είναι κοινού ενδιαφέροντος σύμφωνα με τον τίτλο VI της Συνθήκης για την Ευρωπαϊκή Ένωση. Σύμφωνα με τις διατάξεις όπως έχουν σήμερα, η Επιτροπή δεν είναι σε θέση να αναλάβει δράση στον τομέα αυτό. Μια τέτοια πρωτοβουλία πρέπει να προέλθει από τα κράτη μέλη.
ΓΡΑΠΤΗ ΕΡΩΤΗΣΗ E-3428/98

υποβολή: Hugh McMahon (PSE) προς την Επιτροπή

(24 Νοεμβρίου 1998)

Θέμα: Θέση Α-3029 του προϋπολογισμού

Μπορεί η Επιτροπή να μας πληροφορήσει ποιές οργανώσεις επιδοτήθηκαν από τις πιστώσεις της θέσης Α-3029 του προϋπολογισμού και τί ποσό έλαβε η κάθε μία;

Επίσης, μπορεί να πληροφορήσει το Κοινοβούλιο ποιά είναι τα κριτήρια επιλεξιμότητας των προγραμμάτων και οργανώσεων στο πλαίσιο της προειρημένης θέσης του προϋπολογισμού;

Απάντηση της κας Cresson εξ ονόματος της Επιτροπής

(14 Δεκεμβρίου 1998)

Ο κατάλογος των οργανώσεων που επιδοτήθηκαν το 1998 στο πάίσιο της θέσης A-3029 του προϋπολογισμού "Υποστήριξη των διεθνών μη κυβερνητικών οργανώσεων νεολαίας", που περιέχει τα ποσά που χορηγούνται σε κάθε μία από αυτές, αποστέλλεται απευθείας στον κύριο βουλευτή, καθώς και στη Γενική Γραμματεία του Κοινοβουλίου.

Τα κριτήρια επιλεξιμότητας και επιλογής των δικαιούχων οργανώσεων δημοσιεύθηκαν στην Επίσημη Εφημερίδα(1).

(1) ΕΕ C 374 της 10.12.1997.
ΓΡΑΠΤΗ ΕΡΩΤΗΣΗ E-2724/98

υποβολή: Alexandros Alavanos (GUE/NGL) προς την Επιτροπή

(1 Σεπτεμβρίου 1998)

Θέμα: Η προστασία των πολιτιστικών μνημείων του Κόσοβου

Στην περιοχή του Κόσοβου υπάρχει πληθώρα πολιτιστικών μνημείων Ορθόδοξων και Μουσουλμανικών, τα οποία διατρέχουν μεγάλους κινδύνους καταστροφής από τις ένοπλες συγκρούσεις που διεξάγονται στην περιοχή. Επειδή η προστασία της πολιτιστικής κληρονομιάς όλων των λαών αποτελεί για την Ε.Ε. πρωταρχικής σημασίας ζήτημα και προς τούτο συνεργάζεται στενά με την Unesco και άλλους διεθνείς οργανισμούς, ερωτάται η Επιτροπή. Τί πρωτοβουλιες προτίθεται να αναλάβει προκειμένου τα μνημεία της περιοχής του Κόσοβου να χαρακτηρισθούν ως μνημεία της παγκόσμιας πολιτιστικής κληρονομιάς και να τύχουν της ανάλογης προστασίας;

Απάντηση του κ. Oreja εξ ονόματος της Επιτροπής

(15 Οκτωβρίου 1998)

Η Επιτροπή έχει επίγνωση του κινδύνου που διατρέχουν τα πολιτιστικά μνημεία του Κόσοβου λόγω των ένοπλων συγκρούσεων.

Η Επιτροπή δεν είναι αρμόδια για το χαρακτηρισμό τους ως μνημείων της παγκόσμιας πολιτιστικής κληρονομιάς. Αυτό αποτελεί αποκλειστική ευθύνη της εκπαιδευτικής, επιστημονικής και πολιτιστικής οργάνωσης των Ηνωμένων Εθνών (ΟΥΝΕΣΚΟ) και, όπως γνωρίζει το Αξιότιμο Μέλος του Κοινοβουλίου, η πρωτοβουλία αυτή πρέπει να αναληφθεί από τις αρχές της οικείας χώρας μέσω των διπλωματικών διαδικασιών που έχει ορίσει η ΟΥΝΕΣΚΟ.
ΓΡΑΠΤΗ ΕΡΩΤΗΣΗ E-2774/98

υποβολή: Johanna Maij-Weggen (PPE) προς την Επιτροπή

(14 Σεπτεμβρίου 1998)

Θέμα: Μειωμένος συντελεστής ΦΠΑ

Στις 31 Δεκεμβρίου 1998 λήγει το καθεστώς που θεσπίσθηκε με την έκτη οδηγία για τον ΦΠΑ. Είναι διατεθειμένη η Επιτροπή να υποβάλει προτάσεις για την καθιέρωση νέων, ενδεχομένως χαμηλότερων, συντελεστών ΦΠΑ, ενδεχομένως χαμηλότερων, για τα αγαθά και τις υπηρεσίες που έχουν κοινωνικό χαρακτήρα;

Εάν ναι, μπορεί να διευκρινίσει η Επιτροπή τις προθέσεις της και την ημερομηνία κατά την οποία θα είναι σε θέση να υποβάλει συγκεκριμένες προτάσεις;

Απάντηση του κ. Monti εξ ονόματος της Επιτροπής

(19 Οκτωβρίου 1998)

Εφόσον πρόκειται για το καθεστώς ΦΠΑ που θεσπίστηκε με την έκτη οδηγία(1), η Επιτροπή υποθέτει ότι το Αξιότιμο Μέλος του Κοινοβουλίου αναφέρεται στην ημερομηνία λήξης του κανονικού συντελεστή του ΦΠΑ για τον οποίο θα υποβάλει πρόταση σε εύθετο χρόνο.

Όσον αφορά το νέο κοινό σύστημα ΦΠΑ για την ενιαία αγορά, οι εργασίες οι οποίες περιλαμβάνονται στο πρόγραμμα που παρουσίασε η Επιτροπή το 1996, προχωρούν με ικανοποιητικο ρυθμό.

Όσον αφορά τον μειωμένο συντελεστή ΦΠΑ, η Επιτροπή σκοπεύει να επανεξετάσει το περιεχόμενο του παραρτήματος Η της έκτης οδηγίας. Σύμφωνα με τα συμπεράσματα της έκθεσης για τους συντελεστές(2), επιθυμεί την εφαρμογή του μειωμένου συντελεστή για τα προϊόντα πρώτης ανάγκης ή για εκείνα που καλύπτουν κοινωνικές ανάγκες.

(1) Οδηγία 77/388/ΕΟΚ, ΕΕ L 145 της 13.6.1977 που τροποποιήθηκε τελευταία με την οδηγία 96/95/ΕΚ.

(2) COM(97)559 τελικό.
ΓΡΑΠΤΗ ΕΡΩΤΗΣΗ E-2593/98

υποβολή: Alexandros Alavanos (GUE/NGL) προς την Επιτροπή

(1 Σεπτεμβρίου 1998)

Θέμα: Σύναψη προγραμματικών συμφωνιών στην Ελλάδα

Σύμφωνα με πληροφορίες που δημοσιεύθηκαν στον ελληνικό Τύπο, η Ευρωπαϊκή Επιτροπή αμφισβητεί την ορθή εφαρμογή των προγραμματικών συμφωνιών εκ μέρους της Ελλάδας στους τομείς των τηλεπικοινωνιών, της ενέργειας, της ύδρευσης και των μεταφορών ύψους 1 τρις δραχμών, που είχαν συνάψει στο τέλος του 1997 δημόσιοι οργανισμοί με ιδιωτικές εταιρείες.

Επειδή τα έργα που προβλέπονται από τις συναφθείσες προγραμματικές συμφωνίες θεωρούνται ιδιαίτερα σημαντικά και οποιαδήποτε εμπλοκή στην πραγματοποίησή τους θα προκαλέσει σοβαρά προβλήματα, ερωτάται η Επιτροπή: Υπάρχει πρόβλημα με τη σύναψη των προγραμματικών συμφωνιών, πού εντοπίζεται αυτό, ποιες συγκεκριμένες συμφωνίες αφορά και τι προτίθεται να πράξει η Επιτροπή για την αντιμετώπισή του;

Απάντηση του κ. Monti εξ ονόματος της Επιτροπής

(27 Οκτωβρίου 1998)

Η Επιτροπή έλαβε καταγγελίες, που επιβεβαιώθηκαν από πληροφορίες στον ελληνικό τύπο, σύμφωνα με τις οποίες κατά τη σύναψη προγραμματικών συμφωνιών από τους ελληνικούς δημόσιους οργανισμούς στους ειδικούς τομείς (τομείς που καλύπτονται από την οδηγία 93/38/ΕΟΚ του Συμβουλίου, της 14ης Ιουνίου 1993, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών(1)) υπήρξαν περιπτώσεις αποκλεισμού επιχειρήσεων για λόγους εθνικότητας. Ως εκ τούτου, η Επιτροπή επικοινώνησε με τις ελληνικές αρχές προκειμένου να διασαφηνίσει την κατάσταση.

Σύμφωνα με τις πληροφορίες που διαθέτει η Επιτροπή, οι ελληνικές δημόσιες επιχειρήσεις συνήψαν τις εν λόγω προγραμματικές συμφωνίες, συνολικής αξίας περίπου 3.600 εκατ. ECU, λίγο πριν τεθεί σε εφαρμογή η οδηγία 93/38/ΕΟΚ στην Ελλάδα. Ωστόσο, η Επιτροπή παρατηρεί ότι, ακόμη και όταν στο συγκεκριμένο τομέα δεν ισχύουν ειδικοί κανόνες του παράγωγου κοινοτικού δικαίου, (η οδηγία 93/38/ΕΟΚ δεν ίσχυε στην Ελλάδα όταν συνέβησαν τα γεγονότα), οι εν λόγω συμβάσεις υπόκειντο στους γενικούς κανόνες και αρχές που απορρέουν από τη συνθήκη ΕΚ, και ιδίως την αρχή της ισότιμης μεταχείρισης ανεξαρτήτως εθνικότητας.

Η Επιτροπή εξετάζει με τις ελληνικές αρχές εάν υπήρξαν πράγματι περιπτώσεις αποκλεισμού επιχειρήσεων βάσει της εθνικότητάς τους. Η Επιτροπή δεν θα παραλείψει, εάν παραστεί ανάγκη, να κινήσει τη διαδικασία που προβλέπεται στο άρθρο 169 της συνθήκης ΕΚ.

(1) ΕΕ L 199 της 9.8.1998.